b"\n_START_ARTICLE_\nFoibe\n_START_SECTION_\nMytologi\n_START_PARAGRAPH_\nFoibe er ofte blevet associeret med m\xc3\xa5nen, bl.a. i Michael Draytons v\xc3\xa6rk Endimion and Ph\xc3\xa6be (1595), der er den f\xc3\xb8rste gengivelse af Endymion-myten p\xc3\xa5 engelsk. Hun var gift med sin bror Koios. Sammen fik de d\xc3\xb8trene Leto, som senere blev mor til Apollon og Artemis, og Asteria, som blev mor til Hekate. Foibes navn og tilknytning til den delfiske sibylle indikerer, at hun blev anset som titan for profetiske forudsigelser og orakler. _NEWLINE_Foibe var bedstemor til Apollon og Artemis. Navnene Foibe og Foibos blev brugt som synonymer for henholdsvis Artemis og Apollon. De blev ogs\xc3\xa5 brugt om Selene og Helios._NEWLINE_Aischylos mente, at Foibe var den tredje gudinde, som arvede magten over oraklet i Delfi. Hun gav det efterf\xc3\xb8lgende til sit barnebarn Apollon. If\xc3\xb8lge Aischylos' Eumeniderne arvede Foibe Delfi-oraklet fra sin s\xc3\xb8ster Themis. Filologen D.S. Robertson har argumenteret for, at denne arver\xc3\xa6kkef\xc3\xb8lge er Aischylos' egen opfindelse. Traditionen foreskrev, at Delfi-oraklet havde skiftet h\xc3\xa6nder tre gange, hvilket svarede til de tre generationer af guder. Uranos gav oraklet til Gaia, mens Kronos gav det til sin s\xc3\xb8ster Themis. Da det blev Zeus' tur til at give oraklet videre, kunne Aischylos ikke p\xc3\xa5st\xc3\xa5, at han gav det direkte til Apollon, da sidstn\xc3\xa6vnte endnu ikke var blevet f\xc3\xb8dt i Aischylos' fort\xc3\xa6lling. Robertson mente derfor, at Aischylos brugte Foibe som en indskydelse i den delfiske arvef\xc3\xb8lge."